**Valtuustoaloite 13.4.2021 muovipakkausten kierrätyspisteen saamiseksi Varpaisjärvelle**

Muovipakkauksilla on iso ympäristökuormitus. Fossiilisesta öljystä valmistettu muovi ei maadu luonnossa. Valmistus kuluttaa luonnonvaroja ja energiaa. Suomessa muovipakkauksista syntyy joka vuosi jätettä 15 kiloa henkilöä kohti. Suurinta osaa pakkauksista käytetään vain kerran.

Vuonna 2014 voimaan tullut jätelain pakkausasetus siirsi vastuun kuluttajien pakkausjätteen keräämisestä kunnilta pakkausten tuottajille, eli kaupalle ja teollisuudelle. Muovipakkausten kierrätyspisteverkko on hyvin harva, ja kuluttajaa lähin keräyspiste saattaa sijaita kymmenien kilometrien päässä.

Muovipakkausten erillinen kuljettaminen pitkän matkan päähän autolla vähentää muovin kierrätyksestä saatavaa ympäristöhyötyä. Harva keräysverkosto on johtanut myös keräysastioiden nopeaan täyttymiseen, ja täysistä astioista muovijätteet leviävät roskaamaan ympäristöä. Kierrättäjän kannalta olisi kaikkein kätevintä, jos muovin kierrätyspiste löytyisi mahdollisimman läheltä.

Varpaisjärven paloasemalla on kierrätyspiste, mutta sieltä puuttuu muovin keräys, jonka lähin piste on Lapinlahden kirkonkylän taajamassa. Harva viitsii lähteä erikseen kuljettelemaan muovijätteitä kymmenien kilometrien päähän, ja tämä puolestaan vähentää kierrätystä ja johtaa helposti muovijätteen päätymisen sekajätteisiin sekä jopa luontoon.

**Esitämme, että selvitetään, millä keinoilla muovinkeräystä voidaan lisätä ja tehostaa Lapinlahdella sen molemmissa taajamissa uuden jätelain valmistumisen myötä ja huolehtimaan Ylä-Savon Jätehuolto Oy:n kautta muovijätteen kierrätyspisteen saamisen Varpaisjärven taajamaan.**

Lapinlahdella 13.4.2021

Kristillisdemokraattinen valtuustoryhmä